Ps 14 God is

**Hoekom moet ons hierdie selfondersoek** van die nagmaalformulier doen?

Die wêreld vertel, leef, speel ‘n totaal ander storie…

Die **mens is besig om God uit sy lewe uit te ban**.
Dit is niks nuuts nie…
Nietsche het al verklaar:

 God is dood. Die mens het Hom dood verklaar.

**2014 het ge-eggo van ongeloofskrete** ten opsigte van God en die evangelie van Jesus Christus

Die mens maak soos hy wil.
Hy wil self God wees en self besluit wat is reg en verkeerd.

Ons beleef iets van:

**Omdat ek God fisies nie met my oë kan** **sien nie** bestaan Hy nie vir my nie.
Daarom het Hy niks vir my te sê nie.
Ek hoef hom nie in berekening te bring nie.
Ek beplan en leef dus sonder Hom.

**Omdat ek myself in beheer sien**,
hoef ek Hom wat my in Sy genade laat leef nie te loof en te dank nie…

**In die oortreffende trap** lees ‘n mens dikwels, selfs daagliks in die media van
mense wat: lasterlik teen God praat,
 antagonisties is teenoor Christene,
 selfs mense doodmaak omdat hulle in Christus glo.

Die Bybel noem dit dwaasheid.

Ps 14 leer duidelik:

***As God nie die sentrum*** *van jou lewe is nie, is jy dwaas
As God nie die bepalende faktor in jou lewe is nie, is jy skuldig…*

**Ps 14:1 gee twee eienskappe van ‘n dwaas**

1. *Die dwaas dink daar is geen God nie.*
2. *Dwase mense vernietig alles*

**Pasop!
Net voordat jy lekker agteroor** sit en dink: Ek is nie hieraan skuldig nie
leer vers 3 – dit sit in ons bloed!

*Almal het afgedwaal,
die laaste een het ontaard;
daar is niemand wat goed doen nie,
selfs nie één nie.*

**Wat sou jy kon uitroep?**
Is dit moontlik?
Nie eers een nie..?

Kry vir u die **prentjie wat vers 2 skilder**. (Paulus werk dit in Rom 3:11-18 uit)

*Van die hemel af kyk die Here die mense deur om te sien
of daar één verstandige is, één wat na die wil van God vra.*

**Kyk na die wêreld om jou**, die koerante, die TV, die sosiale media…

Dit is verhale van sinnelose wreedheid, mishandeling, moorde wat jou laat ril.
Goddeloosheid wat uittartend die vuis na God bal

Die stinkende rook en riool wat eens ‘n skone skepping was
vertel van die mens se vernietiging, vraatsug, vermorsing en besoedeling…

Dit is **so erg dat ek wonder**:

*Is God nie besig om die mens aan sy eie goddeloosheid oor te gee nie?*

**Het jy al daaroor gedink?**
Het jy al gewonder watter aandeel jy daaraan het?

Toets jouself.
Is God en sy wil, deel van jou beplanning vir 2015?
Bring jy Hom doelbewus in berekening?

Gelukkig eindig die Psalm nie daar nie.
Wie verder lees leer:

 **God laat die regverdige nie los nie**

God red jou regverdige, nie net van die dwase nie
maar ook van jou eie dwaasheid
Wat ‘n troos!

**Ek hoor iemand sug:**

*Kyk hoe sleg gaan dit met my…
Kyk hoe word die Christene uitgemoor
Wanneer red God my, die gelowiges?*

**Kyk na Israel se geskiedenis**.
Dikwels het hulle onder die son aan die kortste end getrek en tog,
tog red die Here hulle telkens.

Daar **is ‘n spanning in die Psalm**.
Eers word gepraat van: *almal het afgedwaal*
en later vind jy: *regverdiges* (v 4,5).

*Mense met God aan hulle kant*

 **Wie is die mense met God aan hulle kant?**

Dit is mense wat hul toevlug by God soek,
omdat hul hul eie hulpeloosheid, nietigheid, sondigheid, besef.

**Mense wat weet**:
 hoe afhanklik hulle van God is
 wat hul lewens aan Hom wei,
 wat verder sien as wat die oog hier onder die son kan sien.
 wat glo dat God bestaan,
 wat hul hulp en krag by Hom soek,

Mense wat agter die skerms van die geskiedenis God op sy troon sien,
 wat Jesus as hul redder en verlosser eer,
 wat glo, al verstaan hulle nie alles nie,
 wat groei in hul verhouding met Hom.

Want geloof is juis om te glo
en nie om die waarheid met jou verstand te kan uitpluis nie.

**Wie is tot so ‘n geloof in staat?**

Ek weet nie

Want **daar kom dae wat elkeen klein, verward, bedreig, nietig laat voel**.
Dae wat twyfel en moedeloosheid vanweë goddeloosheid
dreig om jou te oorval…

**Weet dan: Jy is God se kind.**
 Hy is daar!
 Hy sal jou beskerm en bewaar..

Die Heilige Gees pleit met onuitspreeklike sugtinge vir jou.
Hy werk dié geloof in jou hart

**Nagmaal is teken van God se liefde**, van God se omgee.
Hy het alles gedoen sodat jy in ‘n herstelde verhouding met Hom kan leef.

Hy het jou so lief dat Hy aan die kruis met Sy lewe vir jou betaal het.

Lees iets van God se gesindheid
en antwoord met jou lewe daarop

Amen